作者：张炎
词牌/韵律：台城路・齐天乐

paragraphs: 当年不信江湖老，如今岁华惊晚。
路改家迷，花空阴落，谁识重来刘阮。
殊乡顿远。
甚犹带羁怀，雁凄蛩怨。
梦里忘归，乱浦烟浪片帆转。
闭门休叹故苑。
杖藜游冶处，萧艾都遍。
雨色云西，晴光水北，一洗悠然心眼。
行行渐懒。
快料理幽寻，酒瓢诗卷。
赖有湖边，旧时鸥数点。